google/wiki40b huggingface dataset:
Tvaicēšana

Tvaicēšana ir pārtikas siltumapstrādes veids, kurā to noteiktu laiku iztur 100°C temperatūrā verdoša ūdens tvaikos. Tam parasti izmanto īpašus tvaicēšanas katlus ar dubultdibenu vai katlā ieliekamu caurumotu pamatni. Tvaicēšana sevišķi ieteicama ir dārzeņu apstrādei, jo tā tie mazāk zaudē ūdenī šķīstošās uzturvielas.
Indriķis Palēvičs

Dzīvesgājums

Dzimis 1862. gada 29. maijā Gaviezes pagasta Īliķos kā kalpa dēls. Mācījās Augenberga privātģimnāzijā Liepājā, ieguva skolotāja izglītību Baltijas skolotāju seminārā Rīgā (1880—1884). Strādāja Lielezeres ministrijas skolā, izdeva rokasgrāmatu Dziedāšanas mācība tautas skolām (1890), bija Lielezeres kora vadītājs. Vadīja Ropažu nepilngadīgo noziedznieku koloniju (1896—1905), tad bija Ķeniņu ģimnāzijas skolotājs Rīgā (1905—1915).
Pēc Pirmā pasaules kara sākuma 1915. gadā devās bēgļu gaitās uz Krievijas Tālajiem Austrumiem, pēc atgriešanās Latvijā bija Irlavas mazgadīgo noziedznieku kolonijas direktors (1921—1925).
Miris 1940. gada 24. augustā, apglabāts Rīgas Meža kapos.
Aldehīdi

Aldehīdi ir skābekli saturoši organiski savienojumi, kurus var iegūt, dehidrogenējot pirmējos spirtus. No tā arī cēlies aldehīdu nosaukums (latīņu: al(cohol) dehyd(rogenatum) — dehidrogenēts spirts). Aldehīdi var izomerizēties par enoliem, taču aldehīda forma ir daudz stabilāka. Aldehīdi var oksidēties, veidojot karbonskābes.
Aldehīdus kopā ar ketoniem pieskaita pie karbonilsavienojumiem. Aldehīda grupa sastāv no karbonilgrupas, kam viens no aizvietotājiem ir ūdeņradis. Savienojumos, kas satur aizvietotājus ar lielāku prioritāti, aldehīda grupu nosauc kā formil-, piem 4-formilbenzoskābe (OHC-C₆H₄-COOH). Aldehīdi ir ķīmiski aktīvāki par ketoniem, un tos dažreiz lieto par reducētājiem.
Visiem aldehīdiem piemīt raksturīgs aromāts. Zemākajiem aldehīdiem ir asa, nepatīkama smaka, bet, aizvietotāja oglekļa atomu ķēdei pagarinoties, aldehīdu smarža kļūst līdzīga augļu un ziedu smaržai. Šādas funkcionālās grupas kā aldehīdgrupu, kas padara vielu aromātisku, sauc par osmoforām grupām. Vairāki aldehīdi piešķir raksturīgo smaržu un garšu augļiem, garšvielām, un to smarža ir ļoti patīkama.
Aldehīdiem ir zema viršanas temperatūra. To var izskaidrot tādējādi, ka starp aldehīdu molekulām neveidojas ūdeņraža saite. Aldehīdu šķīdība, pieaugot to molekulmasai, ievērojami samazinās. Ūdenī praktiski šķīst tikai vienkāršākie aldehīdi.

Nukleofilā pievienošanās

Viens no aldehīdu reakciju pamattipiem ir nukleofilā pievienošanās pie C=O dubultsaites. Šajā gadījumā reakcijas centrs aldehīda molekulā ir oglekļa atoms, kas tieši saistīts ar skābekļa atomu.

Hidratācija

Aldehīdi var veidot hidrātus, pievienojot ūdeni, taču parasti brīvā veidā šādi savienojumi ir ļoti nestabili, kā visi savienojumi, kam ir geminālās (abas pie viena oglekļa atoma) hidroksilgrupas. Tomēr vienkāršākie aldehīdi un aldehīdi, kuriem aldehīdgrupas tuvumā ir aizvietotāji ar pietiekoši stipru -I—efektu hidratējas diezgan viegli. Formaldehīds ūdens šķīdumā par 99,96% pāriet hidrāta formā, acetaldehīdam hidrātā pārvēršas apmēram puse molekulu, bet terc-butilaldehīds hidratējas apmēram par 19%. Tas izskaidrojams ar aizvietotāju atšķirīgām elektrondonorām īpašībām — vienam vienīgajam ūdeņraža atomam formaldehīdā nav tik stipra +I—efekta kā terc-butilgrupai, tātad pozitīvais daļlādiņš uz karbonilgrupas paliek nekompensēts, kas palielina šīs grupas oglekļa atoma elektrofilitāti un skābekļa atoma nukleofilitāti (resp., tā kļūst aktīvāka). Savukārt hlorāla jeb trihloacetaldehīda gadījumā aizvietotājs tik stipri "atvelk" karbonilgrupas elektronus, ka hidratācija ir izteikti patvaļīga, un hidrātu iespējams izolēt pat cietā veidā.

Ciānhidrīnu veidošanās

Pazīstams nukleofils aģents ir cianogrupa, un reakcijā ar to no aldehīdiem veidojas ciānhidrīni. Šīs reakcijas mehānisms ir ļoti vienkāršs un labi der par sākuma piemēru visai reakciju klasei.

Savienojumu piemēri

Pazīstamākais aldehīds ir formaldehīds. Pie aldehīdiem var pieskaitīt arī glicerīna termiskās sadalīšanās produktu - akroleīnu.
Gredzenu pavēlnieks (filmu sērija)

Ir filmētas vairākas filmas, kas balstītas uz Dž. R. R. Tolkīna grāmatām.
FK Zibens/Zemessardze

Iegūtās vietas Latvijas čempionātā

* Neskaitot Virslīgas klubu otrās komandas, kuras 1. līgas čempionātā startēja ārpus konkurences.
Šarla likums

Šarla likums ir viens no ideālās gāzes likumiem. Tas apgalvo, ka noslēgtā sistēmā dotajai gāzes masai, ja nemainās tilpums (tātad izohoriskā procesā) spiediens mainās tieši proporcionāli temperatūrai. Līkni, kas raksturo Šarla likumu, sauc par izohoru.
1787. gadā francūzis Žaks Šarls (Jacques Charles; kļuvis populārs ar lidojumu ūdeņraža balonā 1783. gadā) pētīja reālu gāzu spiediena maiņu pie temperatūras maiņas un ieguva šo likumu. Viņš nepublicēja savus pētījumus, pirmais tos publicēja Žozefs Luijs Gē-Lisaks (Joseph Louis Gay-Lussac) 1802. gadā darbā par gāzu izplešanās likumu, kas papildināja un vispārināja Šarla pētījumus. 1801. gadā neatkarīgi no Gē-Lisaka sakarību atklāja britu dabaszinātnieks Džons Daltons, taču viņa apraksts nebija tik pamatīgs kā Gē-Lisaka.
Boila—Mariota, Šarla un Gē-Lisaka likums kopā ar Avogadro likumu kopā veido ideālās gāzes likumu.
Banka Baltija

Bankas darbība

Banka Baltija bija viena no bankām, kas ļoti ātri attīstījās laikposmā no 1993. gada līdz 1994. gadam. Sākotnēji tā savu darbību uzsāka visai pieticīgi, taču vēlāk ievērojami auga gan tās aktīvi, gan filiāļu skaits. Tās aktīvi pieauga no 25 miljoniem ASV dolāru 1993. gada janvārī līdz 242 miljoniem ASV dolāru 1994. gada janvārī, 1995. gada sākumā sasniedzot 500 miljonus ASV dolāru. 1994. gadā BB kļuva par lielāko komercbanku aktīvu, pašu kapitāla un noguldījumu apjoma ziņā. Bankas pašu kapitāls no 1 miljona ASV dolāru 1993. gada sākumā pieauga līdz 20 miljoniem 1994. gada janvārī un 44 miljoniem 1995. gada janvārī. Tai bija 37 filiāles un 49 norēķinu grupas visā Latvijā, un kopumā tā nodarbināja 1300 darbinieku. 1995. gada aprīlī, kad sākās banku krīze, bankā bija piesaistīti noguldījumi 392 miljonu ASV dolāru apjomā un izsniegti kredīti 283 miljonu ASV dolāru apjomā. Bankas īpašnieku identitāte no jau paša sākuma bija neskaidra, taču pastāvēja viedoklis, ka bankai ir Krievijas biznesa atbalsts. Galvenajiem deviņien bankas akcionāriem piederēja 91% no kopējā akciju skaita. Ap 59% akciju piederēja bankas Uzraudzības padomes priekšsēdētāja Aleksandra Laventa ģimenei (daži no Laventa uzņēmumiem bija reģistrēti ārzonās).
Pliķēklis

Pliķēklis ir īpaši izgatavots rīks, ar kuru per skolās. Parasti pliķēkļus izgatavo no koka, ļoti reti — ādas vai plastmasas.
 Pamatā pliķēkļus izmanto ASV pamatskolās un vidusskolās miesassoda izpildei — pliķēšanai. Pliķēkļi ir speciāli izgatavoti, lai nenodarītu skolēniem miesas bojājumus, kā tas iespējams ar žagaru vai kādu citu rīku. Miesas bojājumus nenodarītu arī pliķēšana ar roku, bet ASV tiek uzskatīts, ka pieskaršanās ar roku var būt seksuāla, tāpēc nav pieļaujama.
Pērienu nereti izpilda pa pilnībā apsegtu dibenu, apakšveļu vai atkailinātu dibenu atkarībā no štata, skolu apgabala, grāfistes un izglītības iestādes normatīvajiem aktiem.
Piemēram, ASV Alabamas štatā pliķēšanu lieto vienīgi, kad citas alternatīvas nav devušas rezultātu, un, ja tam piekrīt vecāki. To izpilda speciāls sertificēts tā paša dzimuma skolas darbinieks vismaz viena liecinieka klātbūtnē. Sodu izpilda pa atkailinātu sēžamvietas apakšējo daļu. Atteikšanās saņemt sodu var novest pie atstādināšanas. Pliķēšanas izpildes dienā direktoram jānodod rakstveida ziņojums, kur uzrādīts sodāmā vārds, disciplinārpārkāpuma raksturs, izpildītāja vārds, liecinieks un vispārējs gadījuma apraksts.
Atsevišķās valstīs akadēmiskajās mūža organizācijās — studenšu korporācijās pilntiesīgu biedru uzņemšana iesvētībās notiek ar pliķēkļa pērienu. Pērienu izpilda ar īpašu korporācijas pliķēkli (sorority paddle/franternity paddle) īpašā ceremonijā parasti izģērbjoties pa kailuvai apakšveļas apsegtu sēžamvietu kā pliķēšanu (paddling, saukta arī swinging the wood). Korporāciju pliķēšanu saņem brīvprātīgi, tas ir izplatīts visā ASV studentu un studenšu korporācijās (sororities), citās slepenās organizācijās. Iesvētāmās pilnīga atkailināšanās, pat publisks kailums bieži ir gaidīta šādas studentu pliķēšanas daļa. Lai arī psiholoģijas zinātnieks Zigmunds Freids uzskatīja (1919), ka pliķēšanas mērķis ir apspiest sievišķo identitāti un iniciēt heteroseksuālo vīriešu sabiedrībā, jo veido svarīgas psiholoģiskas un sociālas grupas identitātes funkcijas, tomēr arvien vairāk pliķēšanu īsteno arī meiteņu korporācijas. Iesvētāmā nedrīkst kliegt, kustēties vai atstāt pliķēšanas pozu pēriena laikā — jāizrāda rakstura stingrība un slepenība.
NBS Speciālo uzdevumu vienība

Ekipējums

SUV karavīri ir apbruņoti ar H&K G36 triecienšautenēm, MP-5 un UMP mašīnpistolēm, Glock un USP pistolēm un snaipera šautenēm.
Lambda

Lambda (Λ, λ; grieķu: λάμδα) - grieķu alfabēta 11. burts. Grieķu alfabēta skaitļu pieraksta sistēmā, tam ir nozīme 30. Cēlies no feniķiešu burta  — lameds. No burta "lambda" cēlies latīņu alfabēta burts L un kirilicas alfabēta Л.
Āķveidīgie spalvmākoņi

Āķveidīgie spalvmākoņi (latīņu: Cirrus uncinus, Ci unc) ir neliela izmēra paralēli spalvmākoņu sablīvējumi ar āķveidīgu dzīvnieku nagu formu. Parasti sastāv no ledus kristāliņiem, kuri rodas no sasalušiem ūdens pilieniem. Atdziestošajā gaisā notiek ūdens tvaiku sublimācija un ledus kristālu veidošanās. Atšķiras ar to, ka neaizsedz visas debesis. Visbiežāk mākoņi novērojami augšupejošas gaisa plūsmas laikā un siltās frontes tuvošanās laikā. Ci unc ir vēstneši par laikapstākļu izmaiņām tuvākajā laikā. To augstums mērenajos platumos ir 7—10 km, bet tropos 17—18 km. Mākoņi ir caurspīdīgi, tiem cauri spīd Saule un Mēness. Dienā tie nesamazina apgaismojumu. Nokrišņi no āķveidīgajiem spalvmākoņiem neizkrīt. Vakarā pēc saulrieta šos mākoņus vēl ilgi apspīd Saule.
Amaury Sport Organisation

Amaury Sport Organisation (ASO) ir daļa no Francijas mediju grupas, EPA (Éditions Philippe Amaury). Tā organizē tādus sporta pasākumus kā velosacensības Tour de France, Vuelta a España un Parīze—Nica, kā arī Dakaras ralliju automašīnām un motocikliem. 2008. gadā tā uzsāka organizēt Centrāleiropas ralliju, rallijreida izturības braucienu Rumānijā un Ungārijā.
Tour de France 1903. gadā izveidoja laikraksts L'Auto. Laikraksts tika likvidēts pēc kara, jo tam bija saistība ar vācu okupācijas spēkiem un organizēšanu pārņēma cits laikraksts, L'Équipe. L'Équipe (tagad daļa no EPA) organizēja tūri, līdz to pārņēma tā mātes uzņēmums ASO.
ASO organizē arī Parīzes maratonu, riteņbraukšanas pasākumus Āfrikā (Tour du Faso) un Vidējos Austrumos (Tour of Qatar), golfa (Open de France, Lacoste Ladies Open de France un Grand Prix Schweppes) un burāšanas (Tour de France à la voile) pasākumus.
ASO prezidents ir Žans Etjēns Amorī, EPA dibinātāja Filipa Amorī dēls.
Zimohirja

Vēsture

Apdzīvotā vieta dibināta 1645. gadā kā ciems Čerkaskijbrida (Черкаський Брід, Черкасский Брод), no 1764. gada kazaku ciems Čerkaske (Черкаське), no 1938. gada — pilsētciemats, kopš 1956. gada ciemats ar tagadējo nosaukumu, kopš 1961. gada — pilsētas statuss. Pilsētā akmeņogļu ieguve (šahta Cherkaska) un bagātināšanas kombināts, ķieģeļu rūpnīca un šūšanas fabrika.
Pretsalipes vielas

Pretsalipes vielas ir inertas, ūdenī nešķīstošas, cietas un sīki disperģētas vielas, ko pievieno dažādai pulverveida vai kristāliskai pārtikai (sausajiem pārtikas koncentrātiem, vārāmajai sālij, garšvielām, kaltētu dārzeņu un augļu pulveriem, kartupeļu pārslām, pūdercukuram, kakao pulverim u.c.), lai saistītu mitrumu un novērstu saskares laukuma palielināšanos starp sausās pārtikas daļiņām, samazinot to salipšanu un kavētu piciņu veidošanos uzglabāšanas laikā. Higroskopiskiem pulveriem salipšanas kavēšanai papildus pievieno arī virsmaktīvas vielas, kas adsorbējas uz to daļiņu virsmas, veidojot aizsargkārtiņu pret ūdeni.
Pretsalipei izmanto daudz un dažādas vielas: kalcija karbonātu (E170), kalcija hidrogēnfosfātu (E341), mannītu (E421), celulozi (E460), taukskābju sāļus (E470), nātrija karbonātu (E500), magnija karbonātu (E504), magnija oksīdu (E530), nātrija heksacianoferātu (II) (E535), kālija heksacianoferātu (II) (E536), kalcija heksacianoferātu (II) (E538), silīcija dioksīdu (E551), kalcija silikātu (E552), magnija silikātu (E553), kālija alumīnija silikātu (E555), kalcija alumīnija silikātu (E556), bentonīnu (E558), alumīnija silikātu (E559), polidimetilsiloksānu (E900) un izomaltu (E951).
1964. gada vasaras olimpisko spēļu medaļu tabula

Šī ir 1964. gada vasaras olimpisko spēļu medaļu sadalījuma tabula.
Mākslīgā niere

Mākslīgā niere ir 1911. gadā dzimušā zinātnieka Vilems J. Kolfa izgudrota ierīce nieres aizvietošanai. Mākslīgo nieri sauc arī par hemodialīzes aparātu. Tā pamatojas uz ekstrarenālu (ārpus nieres funkcionējošu) vielu izdalīšanu no organisma, kas nieru nepietiekamas darbības rezultātā nevar vairs tikt izvadītas ar urīnu. Izšķir īslaicīgu dialīzi un ilgstošu dialīzi, ko lieto pacientiem ar hroniskiem nieru bojājumiem. Mākslīgā nierē asinis tiek attīrītas, tām plūstot gar puscaurlaidīgu membrānu, kuras otrā pusē atrodas speciāls hemodialīzes šķīdums. Difūzijas ceļā toksiskās vielas no asinīm caur membrānu nonāk dialīzes šķīdumā. Attīrītās asinis ievada atpakaļ organismā.
Darjus Kasparaitis

Spēlētāja karjera

D. Kasparaitis pametis Lietuvu 14 gadu vecumā, lai Krievijā attīstītos kā hokejists. Jau 1988.—1989. gada sezonā 16 gadu vecumā viņš aizvadīja pirmo spēli Maskavas "Dinamo" pieaugušo komandā PSRS čempionātā.
1992. gada NHL draftā viņu Ņujorkas "Islanders" izraudzījās ar kopējo 5. kārtas numuru. NHL karjeras laikā pārstāvējis vēl Pitsburgas "Penguins", Kolorādo "Avalanche" un Ņujorkas "Rangers". Individuāli veiksmīgākā regulārā sezona līgā viņam bija 1992.—1993. gada sezona, kad izdevās kopumā savākt 21 rezultativitātes punktu (4 vārti un 17 rezultatīvas piespēles). Pēc karjeras Ziemeļamerikā beigām sācis spēlēt Krievijā — Sanktpēterburgas SKA sastāvā vispirms Krievijas Superlīgā, pēc tam KHL. 2010. gada aprīlī beidzis karjeru.
Apvienotās komandas sastāvā izcīnījis zeltu 1992. gada ziemas olimpiskajās spēlēs, savukārt Krievijas izlases sastāvā — sudrabu 1998. un bronzu 2002. gadā. 2018. gada Pasaules čempionāta 1. divīzijas B grupas turnīram notiekot Lietuvā, Kasparaitis 45 gadu vecumā palīdzēja izlasei izcīnīt uzvaru turnīrā.
Mažors

Mažors (dur) ir viena no mūzikas skaņkārtām, iespējams, vispopulārākā. Mažora skaņkārta parasti mūzikai piešķir gaišu, saulainu, skanējumu. Tās pamatā ir lielais (mažora) trijskanis. Mažora gammā ietilpst septiņas notis ar raksturīgu intervālu attiecību: tonis tonis pustonis tonis tonis tonis pustonis (1 1 1/2 1 1 1 1/2).
Hugo Helmanis

Biogrāfija

Hugo Helmanis ir dzimis Rīgā 1895. gada 18.aprīlī. Ieguvis vidējo izglītību. 1914. gada jūlijā brīvprātīgi iestājies Krievijas impērijas armijā. 1915. gadā beidzis Nikolaja kara inženieru skolu. Ieskaitīts 8. Sibīrijas sapieru bataljonā, bet jau drīz pēc tam pārcelts uz 12.aviācijas divizionu. Kā lidotājs piedalījies vairākās gaisa kaujās, notriecis divas ienaidnieka lidmašīnas. Divas reizes kritis vācu gūstā, bet abas reizes izbēdzis. Vairākkārt apbalvots un paaugstināts par poručiku.
1919. jūlijā, pārnākot no kādu vācu bataljona, brīvprātīgi iestājies Latvijas armijā. Iedalīts 1.Liepājas kājnieku pulkā vada, vēlāk rotas komandiera amatā. Piedalījies daudzās kaujās un izlūkgājienos. 1919.g. oktobrī paaugstināts par kapteini.
Lāčplēša kara ordenis piešķirts par 1920. gada 6. janvāra kauju Latgalē, kur Helmaņa vadītā vienība, atrazdamās ienaidnieka aizmugurē, negaidītā triecienā ielauzās Makužu sādžā un ieguva lielgabalu, divus ložmetējus u.c. kara materiālus. Pēc kara savu izlūkgājienu pieredzi apkopojis grāmatā Kapteiņa Helmaņa izlūku gājieni Latgales frontē. 1921. gadā kļūst par rotas komandieri, bet vēlāk, tajā pašā gadā, atvaļināts.
1922. gada novembrī iestājies Iekšlietu ministrijas dienestā kā sevišķu uzdevumu vecākais ierēdnis. 1923. gadā iecelts par Jelgavas apriņķa priekšnieku. 1924. gadā pilda tādu pašu amatu Kuldīgā. Bijis Kuldīgas Aizsargu pulka komandieris. 1925. gadā pārgājis uz Robežpoliciju Jelgavas apriņķī. 1926. gadā atvaļināts no Iekšlietu ministrijas dienesta.
1927.g. atgriežas armijas aktīvajā dienestā. Ieskaitīts 10.Aizputes kājnieku pulkā, bet jau tā paša gada septembrī, disciplinārā kārtā, atvaļināts. 1928-1929.g. grupas priekšnieks Zilupes robežapsardzības apgabalā. Vēlāk atgriezies Rīgā kur nodarbojies ar automašīnu tirdzniecību. Bijis biedrības Lāčplēšu Dižcilts dibinātājs un pirmais priekšnieks.
Pēc Latvijas okupācijas 1940. gadā Helmanis pārceļas uz Jelgavu. Tur bijis nacionalizēto namu uzmērīšanas darbu vadītājs vietējā namu pārvaldē. 1941. gada 4.februārī Jelgavā apcietināts. 18.jūnijā pārvests uz Astrahaņas cietumu. 1941.g. oktobrī kara tribunāls piespriedis Helmanim nāvessodu. Sods izpildīts tā paša gada novembrī.
Pāls Rēti

Biogrāfija

Piedzimis Transilvānijā (tagad Rumānija), bet pēc Pirmā pasaules kara dzīvojis Ungārijā. 1925. gada augustā Debrecenā uzvarējis starptautiskā šaha turnīra blakusturnīrā, apsteidzot Frici Apšenieku. 1926. gadā bijis 7. vietā Vīnes šaha turnīrā (uzvarēja Rūdolfs Špīlmans). 1931. gadā bijis 7. vietā šaha turnīrā Brno (uzvarēja Salo Flors) un ieņēmis 10. vietu Ungārijas šaha čempionātā (uzvarēja Lajošs Šteiners). 1932. gadā dalījis 10.-11. vietu Budapeštas šaha turnīrā (uzvarēja Gēza Maroci). 1933. gadā bijis Budapeštas šaha turnīrā otrais aiz Estevana Kanala. 1934. gadā dalījis 9.-11. vietu Ujpeštas šaha turnīrā (uzvarēja Andors Lilientāls) un dalījis 2.-3. vietu Gēzas Maroci jubilejas turnīrā Budapeštā (uzvarējis Erihs Eliskazess). 1935. gadā Varšavā pārstāvējis Ungārijas komandu 6. šaha olimpiādē. 1936. gadā dalījis 11.-14. vietu Budapeštas šaha turnīrā (uzvarējuši Migels Naidorfs un Lajošs Šteiners). 1937. gadā bijis 5. vietā Teplicas (tagad Čehija) šaha turnīrā (uzvarēja Kārlis Gilgs). 1940. gadā bijis 6. vietā Gēzas Maroci jubilejas turnīrā Budapeštā (uzvarējis Makss Eive). 1941. gadā bijis 8. vietā Eiropas turnīrā Minhenē (uzvarēja Gēsta Štolcs).
Pēc Otrā pasaules kara piedalījies dažos Ungārijas šaha čempionātos: 1950. gadā dalījis 13.-14. vietu (uzvarējis Lāslo Sabo), 1955. gadā palicis 16. vietā (uzvarējis Gedeons Barca) un 1961. gadā dalījis 13.-14. vietu (uzvarējis Lajošs Portišs).
1965. gada pasaules čempionāts cīņas sportā

1965. gada Pasaules čempionāts cīņas sportā abās cīņas sporta disciplīnās notika šķirti: sacensības brīvajā cīņā no 1. līdz 3. jūnijam Mančestrā (Lielbritānija), bet grieķu-romiešu cīņā no 6. līdz 8. jūlijam Tamperē (Somija).
Azovas jūra

Nosaukums

Senatnē tika devēta par Meotijas jūru (grieķu: ἡ Μαιῶτης λίμνη un latīņu: Palus Maeotis) pēc purvājus jūras austrumu piekrastē apdzīvojušās cilts nosaukuma.
Pašreizējais nosaukums tiek saistīts ar polovciešu prinča Azuma jeb Azufa vārdu, kurš šeit gāja bojā pilsētas aizstāvēšanas laikā 1067. gadā. Cits uzskats — tjurku valodās Azov vai Azak apzīmē zemu vietu un dots senajai Azovas pilsētai tāpēc, ka tā izveidota purvājos. No šīs pilsētas cēlies arī jūras vārds.

Vispārējs raksturojums

Seklākā jūra pasaulē — vidējais dziļums — 13 metri, lielākais dziļums — 15,3. Daudzviet, kur jūrā upes ienes vairāk sanesu, tā ir ļoti sekla, piemēram Taganrogas līcī Azovas jūra ir vidēji 1 metru dziļa.
Azovas jūras ziemeļos atrodas Ukraina, Krievija, austrumos — Krievija, dienvidrietumos — Krimas pussala.
Lielākās upes ir Dona un Kubaņa; tās nodrošina to, ka jūras ūdens nav īpaši sāļš, vietām Azovas jūrā ir saldūdens. Upes jūrā sanes arī daudz nogulu. 20. gadsimta gaitā praktiski uz visām Azovas jūrā ieplūstošajām upēm izbūvētas hidroelektrostacijas, kā rezultātā jūrā nonāk mazāk sanesu un tās ūdens kļuvis sāļāks. Ūdens sāļums pie Kerčas šauruma ir 17,5 ‰, kamēr Taganrogas līcī — tikai 2—3 ‰. Vidējais sāļums ir 11 ‰. Vasarā ūdens centrālajā daļā iesilst līdz 25—28 °C, piekrastē — 30—31 °C. Ūdens nav dzidrs. Jūras rietumu daļā atrodas 110 km garā, savdabīgā Arabata strēle un liels limāns — Sivašs jeb Puvusī jūra. Divi nozīmīgi kanāli ir Volgas—Donas kanāls un Maničas kanāls, kas savieno ar Kaspijas jūru.
Jūras krasti pārsvarā zemi, smilšaini. Tikai dienvidu piekrastē vulkāniskas izcelsmes pauguri, kas vietām pāriet stāvās priekškalnēs. Straumju režīms atkarīgs no vēju režīma, pārsvarā straumes plūst pretpulksteniski.
Plūdmaiņas var sasniegt 5 metru augstumu. Ziemā liela daļa jūras var aizsalt — pirms ledlaužu izgudrošanas jūra nebija kuģojama laikaposmā no decembra līdz aprīļa vidum.
Azovas jūrā notiek zveja, šeit iegūst arī naftu un dabasgāzi. Agrāk jūrā bija ļoti augsta bioloģiskā daudzveidība — vairāk kā 80 sugu zivis un 300 sugu bezmugurkaulnieki. Tagad piesārņojuma un pārzvejošanas dēļ bioloģiskā daudzveidība samazinās.
SpaceX CRS-4

Derīgā krava

Dragon bija iepildīts ar aptuveni 2216 kg kravas. Transportkuģa hermētiskajā sekcijā atradās 1627 kg kravas: mantas apkalpei (626 kg), zinātnisko eksperimentu aparatūra un materiāli (746 kg), stacijas rezerves daļas (183 kg), ārpuskuģa aktivitāšu aparatūra (25 kg), datoru piederumi (46 kg).
Nehermētiskā kravas sekcijā kravas masa bija 589 kg. Tajā atradās skaterometrs RapidScat.
Uz zemi atgriežamā krava bija ar masu 1486 kg. Tajā bija pētījumu rezultāti, iekārtas u.c. lietas.

Lidojuma gaita

Dragon tika palaists 2014. gada 21. septembrī 05:52:03  UTC ar nesējraķeti Falcon 9 v1.1 no Kanaveralas zemesraga Gaisa spēku stacijas starta laukuma SLC-40.
23. septembrī 10:52 UTC Dragon tika satverts ar manipulatoru Canadarm2, kuru no stacijas iekšienes vadīja Aleksanders Gersts. Kontakts ar Harmony moduli notika 13:21 UTC, un kosmosa kuģis pilnībā bija pieslēgts pēc 3—4 minūtēm.
29. septembrī ar stacijas manipulatora un DEXTRE palīdzību no Dragon vaļējā kravas nodalījuma tika izņemts skaterometrs RapidScat un pārvietots uz Columbus moduļa ārējo derīgās kravas platformu SDX.
25. oktobrī 12:02 UTC ar manipulatoru, kuru vadīja Gregorijs Vaizmens, Dragon tika atvienots no Harmony moduļa un 13:57 UTC atlaists no robotrokas. 8:43 UTC veikts bremzēšanas manevrs. 19:38 UTC Dragon kapsula nolaidās Klusajā okeānā, rietumos no Kalifornijas. Lidojums ilga 34 dienas 13 stundas 49 minūtes.

Atkārtota izmantošana

Pēc atgriešanās uz zemes nolaižamajam aparātam tika veiktas daudzas inspekcijas, lai izpētītu, kuras komponentes ir jānomaina, lai to varētu atkārtoti izmantot kosmiskā lidojumā. Tika uzlikts jauns karstuma vairogs, kas bremzēšanā Zemes atmosfērā ablācijas procesā degradējās, un akumulatoru baterija, kas bija cietusi saskarē ar jūras ūdeni.
2017. gada 3. jūnijā CRS-4 nolaižamais aparāts atkārtoti startēja misijā SpaceX CRS-11.
15. autobusu maršruts (Rīga)

Maršruts

Jugla — Dārziņi kursē pa šādām ielām: Murjāņu iela, Juglas iela, Malienas iela, S. Eizenšteina iela, Gaiļezera iela, Hipokrāta iela, Biķernieku iela, Ieriķu iela, Stirnu iela, Dzelzavas iela, Ilūkstes iela, Akadēmiķa M. Keldiša iela, A. Saharova iela, Lubānas iela, Slāvu iela, Maskavas iela, Taisnā iela un Dārziņu iela.
Dārziņi — Jugla kursē pa šādām ielām: Dārziņu iela, Taisnā iela, Maskavas iela, Slāvu iela, Lubānas iela, A. Saharova iela, Akadēmiķa M. Keldiša iela, Ilūkstes iela, Dzelzavas iela, Stirnu iela, Ieriķu iela, Biķernieku iela, Hipokrāta iela, Gaiļezera iela, S. Eizenšteina iela, Malienas iela, Juglas iela un Murjāņu iela.